חברת הנדל"ן של ג'ארד קושנר, חתנו ויועצו הבכיר של נשיא ארה"ב דונלד טראמפ, נחקרת על ידי רשות ניירות ערך בארה"ב (SEC) על השימוש שלה בתוכנית אשרות של הממשל הפדרלי כדי לתת אשרות לעשירים זרים שמשקיעים בארה"ב, כך דיווח "וול סטריט ג'ורנל". ב-SEC ביקשה מהחברה מידע בנוגע לשימוש בתוכנית בחודש מאי, ובאותו חודש היא גם נחקרה בנפרד על ידי התביעה הפדרלית בניו יורק, לפי ה"ג'ורנל".
תוכנית האשרות EB-5 מאפשרת למהגרים חוקיים להיהפך לתושבי קבע או מחזיקי גרין קארד. כל שעליהם לעשות הוא להשקיע 500 אלף דולר לפחות בחברה בארה"ב שמעסיקה עשרה עובדים אמריקאים או יותר. רוב מחזיקי האשרה הזאת הם סינים עשירים. לא ברור מהו המוקד הספציפי לחקירת ה-SEC או אם מדובר בפרויקטים מסוימים, לפי ה"ג'ורנל".
קושנר, הבית הלבן והתובע הפדרלי של ניו יורק לא הגיבו לבקשות תגובה של רויטרס. ב-SEC לא היו זמינים לבקשת תגובה. "כפי שאמרנו לפני כמה חודשים, אנחנו משתפים פעולה עם כל בקשות הממשלה למידע לגבי השימוש החוקי שלנו בתוכנית EB-5", אמר נציג מטעם קושנר בהודעה לרויטרס.
השימוש של חברת קושנר באשרות EB-5 כדי לגייס כסף למימון פרויקטים עלה לכותרות במאי שעבר, כשאחותו של ג'ארד, ניקול קושנר, נשאה דברים באירוע פומבי בשנחאי בניסיון למשוך משקיעים סינים למתחם דירות היוקרה ואן ג'ורנל סקוור שנבנה בניו ג'רזי על ידי קושנר בשיתוף KABR גרופ. החברה התנצלה מאוחר יותר על כך שהשתמשה בשמו של ג'ארד קושנר באירוע כדי למשוך משקיעים.
היזמים ביקשו לגייס 150 מיליון דולר, או 15.4% מהמימון הכולל לפרויקט, ממשקיעים סינים באמצעות התוכנית, לפי הפרסומים של מארגני האירוע, סוכנות ההגירה צ'יאוואי, דיווחה רויטרס במאי.
החברה של קושנר אינה נסחרת בבורסה, אבל EB-5 נחשבת להנפקת ניירות ערך, ולכן ה-SEC חוקרת את העניין, לפי ה"ג'ורנל".
ג'ארד קושנר התפטר מתפקידו הניהולי בחברה כשמונה ליועצו הבכיר של טראמפ בתחילת השנה שעברה, אך הוא עדיין מחזיק בנתח בה, לפי המסמכים העדכניים ביותר שהגיש לרגולטורים.